Diari Oficial de la Generalitat Valenciana


Sumari del DOGV 4851, del 28-09-2004 (2004/9392)

ACORD de 28 de juliol de 2004, de la Comissió Territorial d'Urbanisme de Castelló, relatiu a la modificació puntual núm. 2 del Pla General de Vinaròs.
------------------------------------------------------------------------------------------------------------------------------------------------------

### Dades del document

Número de DOGV
:   4851

Data del DOGV
:   28-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9392


Data del document
:   28-07-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Vinaròs
    * pla d'urbanisme

ACORD de 28 de juliol de 2004, de la Comissió Territorial d'Urbanisme de Castelló, relatiu a la modificació puntual núm. 2 del Pla General de Vinaròs. [2004/9392]
  
Vist l'expedient relatiu a la modificació puntual núm. 2 del Pla General de Vinaròs, i de conformitat amb els següents
  
Antecedents
  
Primer. La Comissió Territorial d'Urbanisme de Castelló, en sessió de 25 de setembre de 2001, va aprovar definitivament de forma supeditada el Pla General de Vinaròs. Efectuades les correccions assenyalades en l'acord, mitjançant una resolució del director general d'Urbanisme i Ordenació Territorial d'11 d'octubre de 2001 es va ordenar la publicació de l'acord d'aprovació definitiva del Pla general i de les normes urbanístiques en el Butlletí Oficial de la Província de Castelló, publicació que es va dur a terme en el Butlletí Oficial de la Província de Castelló, núm. 128, de 25 d'octubre de 2001.
  
Segon. El 26 de novembre de 2001 la senyora Teresa Ballester Giner va interposar recurs administratiu d'alçada contra l'acord d'aprovació definitiva del Pla General de Vinaròs, en el qual s'impugnava la qualificació urbanística atorgada a la parcel·la de la seua propietat situada al c/ de Sant Francesc, 121 de Vinaròs, i es mostrava disconforme amb la qualificació de sòl dotacional de la parcel·la, com també que aquesta s'incloga en una unitat d'execució.
  
Tercer. El 3 d'octubre de 2002 el conseller d'Obres Públiques Urbanisme i Transports va resoldre estimar parcialment l'anterior recurs d'administratiu d'alçada, i va dictar una resolució que en la part dispositiva assenyalava el següent:
  
«Estimar el recurs administratiu d'alçada interposat per la senyora Teresa Ballester Giner contra l'acord de la Comissió Territorial d'Urbanisme de Castelló de data 25 de setembre de 2001, d'aprovació definitiva del Pla General de Vinaròs (Castelló), de manera que la parcel·la sítia al c/ de Sant Francesc, cantonada Raimond d'Alòs, Casa Ballester, propietat de la senyora Teresa Ballester Giner, passe a classificar-se com a sòl urbà consolidat amb destinació residencial de caràcter privat, conforme s'indica en el mateix acord municipal, i s'ha de subscriure un conveni urbanístic entre l'Ajuntament de Vinaròs i els propietaris de la parcel·la, amb les formalitats establides en la disposició addicional sisena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, que remet a la disposició addicional quarta de la Llei 4/1992, de 5 de juny, de la Generalitat Valenciana, del Sòl No Urbanitzable, a fi de concretar els termes del mencionat acord municipal».
  
Quart. Amb l'objecte de fer efectiva aquesta estimació del recurs, finalment l'Ajuntament ha optat per redactar una modificació puntual del pla general. Redactada la modificació, mitjançant un acord del Ple de l'Ajuntament de 13 de gener de 2004 es va exposar al públic la modificació, la qual cosa es va dur a terme mitjançant anuncis publicats en els periòdics El Mundo, Mediterráneo i El Heraldo de Castellón de 23 de febrer de 2004 i en el Diari Oficial de la Generalitat Valenciana de 8 de març de 2004. Transcorregut el període d'informació al públic, durant el qual no es va formular cap al·legació, el Ple de l'Ajuntament va aprovar provisionalment la modificació en sessió d'11 de maig de 2004, després de la que va remetre per a l'aprovació definitiva al Servei Territorial de Planificació i Ordenació Territorial el 14 de juny de 2004.
  
Cinqué. La modificació es compon de memòria i plànols.
  
Sisé. La modificació aprovada per l'ajuntament, de conformitat amb el que s'ha assenyalat en l'estimació del recurs citat, afecta els terrenys de l'antiga unitat d'execució UE 2R.08 residencial del sòl urbà de Vinaròs, la superfície total del qual és d'1.606 m². En concret, amb la modificació s'efectuen les alteracions següents:
  
- L'eliminació de la unitat d'execució UE 2R.08.
  
- La gestió de les parcel·les incloses en el seu àmbit mitjançant actuacions aïllades.
  
- Manteniment de l'ús característic.
  
- Alteració de l'ordenació detallada dins de la unitat. En concret, la nova ordenació és en resum la següent:
  
 Qualificació Sostre edificable/
  
 Superfície
  
Residencial ZU 2 (nucli antic) 3.742 m² sostre
  
Dotacional ZUDC1 (viari) 60 m² superfície
  
Dotacional ZUDC2 (de vianants) 550 m² superfície
  
En relació amb l'ordenació inicialment prevista en el Pla general, els canvis són els següents:
  
 Pla General Modificació
  
Edificabilitat 5.741 m² sostre 3.742 m² sostre
  
Sòl dotacional 843 m² 610 m²
  
Segons s'indica en la memòria justificativa de la modificació, «si bé en l'estimació del recurs s'apunta la necessitat de subscriure un conveni urbanístic entre l'Ajuntament de Vinaròs i els propietaris de la parcel·la, es va considerar oportú, atés que l'àmbit de la unitat afectava tercers, redactar una modificació puntual del pla general».
  
Fonaments de dret
  
Primer. La tramitació de la present modificació puntual del Pla General de Vinaròs ha sigut correcta, de conformitat amb el que estableix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat urbanística (en endavant LRAU), com també en l'article 158 i següents del Reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segon. La documentació, està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.
  
Tercer. La present modificació puntual del Pla General de Vinaròs porta la seua causa en l'estimació parcial d'un recurs administratiu d'alçada interposat contra l'acord d'aprovació definitiva del pla general. En concret, la resolució del conseller per la qual es va estimar el recurs d'alçada va venir precedida d'un acord de l'Ajuntament de Vinaròs en el qual aquest informava favorablement l'estimació del recurs, sota determinades condicions. La nova ordenació establida respon als criteris manifestats tant en tal acord municipal com en la resolució d'estimació del recurs.
  
Quart. Les modificació puntual del Pla General de Vinaròs que ara s'examina comporta la introducció d'alteracions en l'ordenació detallada d'un sòl urbà.
  
Com reiteradament hi ha establit la jurisprudència, la determinació concreta de la qualificació d'uns terrenys inclosos en el sòl urbà o urbanitzable s'emmarca dins de la discrecionalitat del planejament urbanístic, gaudint en tals casos l'administració d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, les esmentades matèries són determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
Segons ha assenyalat recentment el Tribunal Constitucional en la sentència 51/2004, de 13 d'abril, «la decisió sobre la configuració de l'assentament urbà municipal que consisteix el Pla d'urbanisme (marc regulador de l'espai físic de la convivència dels veïns) és una tasca compresa prioritàriament en l'àmbit dels interessos del municipi, i sobre aquella decisió es projecta, per tant, de forma especialment intensa les exigències de l'autonomia municipal». Si bé és possible també la intervenció d'altres administracions públiques, per la imbricació d'interessos diversos que es projecten sobre el mateix territori municipal, aquesta intervenció «no ha d'enfosquir el principi que l'ordenació urbanística del territori municipal és tasca que fonamentalment correspon al municipi, i que la intervenció d'altres administracions es justifica només en la mesura que concórreguen interessos de caràcter supramunicipal o controls de legalitat que, de conformitat amb el bloc de la constitucionalitat, s'atribueixen a les administracions supraordenades sobre les inferiors».
  
La LRAU recull clarament aquestes idees. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el que els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
Cinqué. En el cas que ens ocupa les qüestions que es plantegen en la modificació no incideixen específicament en interessos supralocals, per la qual cosa cap únicament un control de legalitat.
  
Examinada la modificació puntual sotmesa a aprovació autonòmica es justifica en criteris de racionalitat prou motivats i no s'oposa a cap precepte legal, per la qual cosa escau l'aprovació definitiva.
  
Sisé. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei Reguladora de l'Activitat Urbanística, en relació amb l'article 10.a) del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament la modificació puntual núm. 2 del Pla General de Vinaròs.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la Secretaria Autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló, 28 de juliol de 2004.- El secretari de la Comissió Territorial d'Urbanisme: Fernando Renau Faubell.